Սանելա Ջենքինս

Սանելա Ջենքինս (բոս․՝ Sanela Jenkins), ի ծնե՝ Սանելա Չատիչ (բոս․՝ Sanela Ćatić), հայտնի է նաև Սանելա Դայանա Ջենքինս անունով (անգլ.՝ Sanela Diana Jenkins, 1973, Սարաևո, Բոսնիայի և Հերցեգովինայի Սոցիալիստական Հանրապետություն, ՀՍՖՀ), Կալիֆորնիայում բնակվող բոսնիացի ձեռնարկատեր և բարեգործ։


== Կենսագրություն ==


=== Բիզնես ===
Ծնունդով Սարաևոյից է, միջին դասի բոսնիական ընտանիքի երկու երեխաներից ավագը։ Հայրը եղել է տնտեսագետ, մայրը՝ հաշվապահ։ Մանկությունն անցել է Սարաևոյում։ Տնտեսագիտություն է ուսանել Սարաևոյի համալսարանում, սակայն պատերազմ սկսելու և դրան հաջորդած Սարաևոյի պաշարման պատճառով երկրից փախել է նախ Խորվաթիա, հետո՝ Լոնդոն, որտեղ շարունակելու է կրթությունը։
Լինելով ուսանողուհի՝ ձեռք է բերել լողազգեստների «Melissa Odabash» գիծը։ Հրատարակել է «Room 23» գիրքը՝ Դեբորա Անդերսոնի լուսանկարներով։ Գրքում հայտնվել են նաև Ջորջ Քլունիի և Էլթոն Ջոնի լուսանկարները։ Գրքի վաճառքից ստացված հասույթն օգտագործվել է բարեգործական նպատակներով։
2009 թվականին Ջենքինսը թողարկել է բնական բաղադրիչներով խմիչքների Neuro շարքը, որն արտադրվել է վերամշակված նյութերով փաթեթավորմամբ։ Ապրանքները տարածվում են ԱՄՆ-ում և վաճառել են Target Corporation, Walgreens, Safeway Inc և Seven Eleven ընկերությունները։ Խմիչքները կիրառվում էին օրվա ընթացքում ուժերը վերականգնելու և դիմացկունության համար, արտադրվել է Passion, Sleep, Sonic, Trim, Daily և Bliss անուններով։ 2012 թվականին Սանելա Ջենքինսը բացել է ձայնագրման «D Empire Entertainment» ստուդիան, որի հետ համագործակցել են OneRepublic խմբի Ռայան Թեդերը, Քրիս Բրաունը, Շոն Քինգսթոնը և Էշեր Մոնրոն։
2010 թվականի օգոստոսին Բոսնիայում հեռարձակվել է TV1 հեռուստաալիքը, որի սեփականատերը Ջենքինսն էր։


=== Բարեգործություն ===
2002 թվականին Սանելան, ի հիշատակ Բոսնիական պատերազմում զոհված իր եղբոր, հիմնել է Իրնիս Չատիչի անվան ֆոնդը։ Ֆոնդը Սարաևոյի համալսարանի բժշկական ֆակուլտետի հովանավորն է։ 2009 թվականին Ջենքինսը Խաղաղության և ժողովուրդների միջև համագործակցության կողմից պարգևատրվել է «Peace Connection» մրցանակով (այդ մրցանակի դափնեկիր են եղել Բոնոն և Նելսոն Մանդելան)։ 2008 թվականի օգոստոսին Լոս Անջելեսի Կալիֆորնիայի համալսարանում հիմնվել է Մարդու իրավունքների Սանելա Դայանա Ջենքինսի անվան նախագիծը։ Այն զբաղվում է փաստաբանական գործունեությամբ և հանդիսանում է միջազգային իրավունքների և մարդու իրավունքների ոլորտում առաջին ծրագիրը, որն արմատավորվել է ԱՄՆ արևմտյան նահանգների որևէ համալսարանի իրավաբանական ֆակուլտետում։
2010 թվականին Սանելա Ջենքինսը և Շոն Փենը հիմնել են Հայիթիի երկրաշարժի զոհերին օգնության ֆոնդ, որն զբաղվել է հազարավոր տուժածներին և կացարանից զրկվածներին դեղամիջոցներ ապահովելով։ Ջենքինսը համեմատել է Հայիթիի երկրաշարժի հետևանքները Բոսնիայի պատերազմի հետևանքների հետ, նշել է հումանիտար օգնության հասցնելու կարևորության մասին և պնդում էր, որ ԱՄՆ զինվորները չլքեն կղզին։ Ջենքինսը նաև բավականին մեծ գումար է հատկացրել ՁԻԱՀ-ի դեմ պայքարին։ 2010 թվականի մարտի 7-ին ՁԻԱՀ-ի դեմ պայքարի Էլթոն Ջոնի անվան ֆոնդը կազմակերպել է երեկույթներ, որոնց հովանավորը դարձել են Ջենքինսը և Neuro ընկերությունը։ Ֆոնդն այդ օրը հավաքել է 3,7 մլն ամերիկյան դոլլար։
2010 թվականի մարտին Ջենքինսը հանդես է եկել՝ ի պաշտպանություն Բոսնիայի և Հերցեգովինայի Ֆեդերացիայի նախագահ Էյուպ Գանիչին, որին պահանջում էին հանձնել Սերբիայի իշխանությանը։


== Ընտանիք ==
1999 թվականին Սամելան ամուսնացել է բանկիր Ռոջեր Ջենքինսի հետ։ Զույգը ծանոթացել է Բարբիկանի (Լոնդոն) մարզասրահում, որտեղ Ջենքինսը լինում էր առաջին կնոջից բաժանվելուց հետո։ Ամուսնությունից հետո ծնվել են երկու երեխաներ։ Զույգը բաժանվել է 2011 թվականին, Սամելան ամուսնալուծությունից հետո ստացել է 150 մլն ֆունտ ստեռլինգ։ 2011 թվականին Սամելան իր ամուսնալուծությունն անվանել է ամենաերջանիկը, որովհետև դրա շնորհիվ նա ներառվել էր 2012 թվականին Մեծ Բրիտանիայի ամենահարուստ 500 մարդկանց ցանկում։


== Ծանոթագրություններ ==


== Արտաքին հղումներ ==
Solway, Diane. "Second Life: Diana Jenkins". W. July 2010.